

 **ΓΡΑΦΕΙΟ ΤΥΠΟΥ**

 Αθήνα, 6 Φεβρουαρίου 2018

**Ομιλία της Ομιλία της Υπουργού Διοικητικής Ανασυγκρότησης, Όλγας Γεροβασίλη, κατά την επίσκεψή της στις εγκαταστάσεις του Ελληνικού Ανοιχτού Πανεπιστημίου, στην Πάτρα**

**Κύριε Πρόεδρε του Ελληνικού Ανοιχτού Πανεπιστημίου,**

**Κυρίες και κύριοι,**

**Φίλες και φίλοι,**

Χαίρομαι ιδιαίτερα που βρίσκομαι σήμερα εδώ μαζί σας.

Σε ένα από τα σημαντικότερα ακαδημαϊκά ιδρύματα της χώρας, με φοιτήτριες και φοιτητές από όλη την Ελλάδα, με εξαιρετικό διδακτικό προσωπικό και διοίκηση.

Το Ελληνικό Ανοιχτό Πανεπιστήμιο είναι ένας σημαντικός θεσμός της τριτοβάθμιας εκπαίδευσης, γιατί πρωτίστως δίνει νέες ευκαιρίες.

Ενσωματώνοντας ένα σύγχρονο πρόγραμμα σπουδών, δίνει την ευκαιρία της εξ’ αποστάσεως μάθησης.

Δίνει αυτήν την ευκαιρία και σε υποψήφιους φοιτητές μεγαλύτερης ηλικίας, που έχουν δοκιμαστεί στον επαγγελματικό στίβο.

Την ευκαιρία να ακολουθήσουν πιο ώριμα την πανεπιστημιακή οδό.

Η εκπαιδευτική πορεία είναι διαρκής.

Γιατί, η αναζήτηση της γνώσης είναι σύμφυτη με την ανθρώπινη φύση.

Η λογική του ανοιχτού πανεπιστημίου είναι να γεφυρώσει τις ανάγκες ενός σύγχρονου κράτους για ακαδημαϊκή παιδεία με τις σύγχρονες ανάγκες για δια βίου μάθηση.

Υποστηρίζουμε με όλες μας τις δυνάμεις αυτή τη λογική και τον θεσμό που την υπηρετεί.

Στηρίζουμε το Ελληνικό Ανοιχτό Πανεπιστήμιο.

Κι αυτό για μας σημαίνει να στηρίζουμε και τους εργαζόμενους σε αυτό.

Διασφαλίζοντας έτσι το παρόν και το μέλλον του ιδρύματος.

Αρχικά, το Υπουργείο Διοικητικής Ανασυγκρότησης νομοθέτησε, ώστε να διασφαλιστούν συνθήκες σταθερής και μόνιμης απασχόλησης για τους συμβασιούχους υπαλλήλους του ΕΑΠ.

Οι θέσεις τους ήταν επισφαλείς ήδη από τον Νοέμβριο του 2015.

Παρά το στενό δημοσιονομικό πλαίσιο, εξορθολογίζουμε τη λειτουργία του κράτους με καίριες, διαρθρωτικές παρεμβάσεις.

Οι σταθερές και μόνιμες σχέσεις εργασίας είναι αυτό που ως κυβέρνηση θεωρούμε λογικό για ένα σύγχρονο κράτος.

Στις διαρθρωτικές αλλαγές που επιχειρούμε, στόχος είναι οι θέσεις των συμβασιούχων που απασχολούν μόνιμες και διαρκείς ανάγκες να αντικαθίστανται προοδευτικά από μόνιμες σχέσεις εργασίας.

Έχουμε, λοιπόν, δρομολογήσει την προκήρυξη μέσω διαδικασιών ΑΣΕΠ 200 θέσεων εργασίας μόνιμου διοικητικού προσωπικού.

Όπου, βεβαίως, θα ληφθούν υπόψη στη μοριοδότηση, η εμπειρία της διοικητικής απασχόλησης σε ένα πανεπιστημιακό ίδρυμα με προγράμματα σπουδών εξ αποστάσεως.

Με αυτόν τον τρόπο θα μπει ένα τέλος στην εργασιακή ομηρία δεκάδων εργαζομένων και το ΕΑΠ θα αποκτήσει μόνιμο υπαλληλικό προσωπικό.

**Κυρίες και κύριοι,**

Γνωρίζετε ότι οι πολιτικές για το Δημόσιο που ακολουθούνταν επί δεκαετίες το κατέστησαν εξόχως προβληματικό.

Οι μνημονιακές πολιτικές επιδείνωσαν αυτήν την κατάσταση, όπου το συρρικνωμένο Δημόσιο αδυνατούσε πλέον να ανταπεξέλθει στις σύγχρονες ανάγκες των πολιτών.

Η δική μας αντίληψη και πράξη είναι η ενίσχυση του δημοσίου τομέα.

Και κύρια διάσταση σε αυτό είναι η ενίσχυση του ανθρώπινου δυναμικού του.

Το Δημόσιο είναι σήμερα υποστελεχωμένο, κυρίως στο κομμάτι του κοινωνικού κράτους.

Η αξιοποίηση της δια βίου μάθησης και εκπαίδευσης δημιουργεί δυναμικές εστίες αναγέννησης και αναβάθμισης της Δημόσιας Διοίκησης και για το υπάρχον ανθρώπινο δυναμικό.

Είναι μια επένδυση αναγκαία και καθοριστική.

Σε αυτή τη λογική κινείται η θέσπιση προπτυχιακού προγράμματος της Σχολής Κοινωνικών Επιστημών του ΕΑΠ, με τίτλο «Δημόσια Διοίκηση», το οποίο θα ξεκινήσει από τον Οκτώβριο του 2018.

Δίνοντας την ευκαιρία, φυσικά, και σε δημοσίους υπαλλήλους να βελτιώσουν το επίπεδο και την ποιότητα των γνώσεών τους πάνω στο αντικείμενο της εργασίας τους, τη Διοίκηση.

Και να διαμορφώσουν συνθήκες εξέλιξης στην καριέρα τους.

Είμαστε πεπεισμένοι ότι το πρόγραμμα αυτό θα συμβάλλει ουσιαστικά στις προσπάθειες ενίσχυσης του ανθρώπινου δυναμικού και κατ’ επέκταση στην αποδοτικότητα και αποτελεσματικότητα του δημοσίου τομέα.

**Κυρίες και κύριοι,**

Το Υπουργείο Διοικητικής Ανασυγκρότησης συνεργάζεται στενά με το ΕΑΠ, στηρίζει τις πρωτοβουλίες και το έργο του.

Η συνεργασία αυτή αποτελεί συνθήκη αναβάθμισης του Δημοσίου.

Δίνει νέα κίνητρα στο ανθρώπινο δυναμικό της Διοίκησης.

Επιτρέπει την εισροή νέων τεχνικών και νέων εργαλείων στις δομές της Διοίκησης.

Αυτός είναι και ο τρόπος με τον οποίο το κράτος θα μπορέσει να επιτελέσει τον ιστορικό του ρόλο: να ανταποκρίνεται αποτελεσματικά στις ανάγκες των πολιτών.

Στο σημείο αυτό θα επιθυμούσα να ευχαριστήσω δημόσια τον Πρόεδρο του ΕΑΠ, Βασίλη Καρδάση, τη διοίκηση, το εκπαιδευτικό προσωπικό και όλους τους εργαζομένους του ιδρύματος.

Γιατί, εργάζονται και αξιοποιούν κάθε δυνατότητα, προκειμένου το Ελληνικό Ανοιχτό Πανεπιστήμιο να βρίσκεται σε υψηλό επίπεδο.

Και μάλιστα εδώ στην Πάτρα.

Μια πόλη-σύμβολο αγώνων και πύλη της χώρας προς τη Δύση.

Συνεχίζουμε τις κοινές μας προσπάθειες στον ίδιο δρόμο.

Είμαι βέβαιη ότι όσα κατορθώνουμε μαζί σήμερα βάζουν στέρεες βάσεις για το καλύτερο μέλλον.

Σας ευχαριστώ.